Sag om skilsmisse i medfør af § 31, stk. 1, i lov om ægteskabs indgåelse og opløsning på samme vilkår som ved separationsdom
Ret: Retten i Glostrup (1. instans)
Faggruppe: Civilsag — Ægteskabssag
Sagsemner: Familieret og personlige forhold;

/

Retten i Glostrup

Udskrift af dombogen

DOM

Afsagt den 22. april 2013 i sag nr. BS 50G-811/2013:

Sagsøger
Adresse 1
By
mod
Sagsøgte
Adresse 2
By

Sagens baggrund og parternes påstande

Under denne sag har Sagsøger, der den 12. november 1993 indgik ægteskab
med Sagsøgte, påstået dom til skilsmisse i medfør af § 31, stk. 1, i lov om
ægteskabs indgåelse og opløsning på samme vilkår som ved separationsdom
afsagt af retten Glostrup den 30. januar 2012. Dommen er stadfæstet af
Østre Landsret ved dom af 11. december 2012.

Det fremgår af dommen, at parterne er separeret på følgende vilkår:

Ingen af parterne pålægges bidragspligt over for den anden part.

Sagsøgte har nedlagt påstand om frifindelse, subsidiært at der meddeles
skilsmisse på vilkår, at hustruen betaler bidrag til manden i et af retten
fastsat tidsrum.

Sagsøgte har fri proces.

Sagsøger har forklaret bl.a., at hendes forhold stort set er uændrede siden
byretsdommen af 30. januar 2012 og landsretsdommen af 11.december
2012.

Hendes faste løn er som forklaret under separationssagen i Glostrup ret og i
Østre Landsret. Hun er fortsat Cash-manager.

Hun har fået 2.000 kr. mdl. i 8 måneder i lønstigning. Dette er at regne som
bonus. Hun har under sin ansættelse i banken ca. hvert tredje år modtaget
bonus. Det har været svingende beløb. Det laveste beløb har været 83 kr. og
det højeste beløb har været 20.000 kr. for ca. 6 år siden. Den udbetalte
lønstigning går til større afdrag på gæld til banken vedrørende hendes

STD068538-S01-ST03-K192.01-T3-L01-M00-\D14



/

Side 2/3

andelsbolig.
Det ældste fællesbarn flytter hjemmefra om kort tid. Hun har hidtil betalt
500 kr. mdl. for kost for at bo hos hende.

Hun har ikke lovet Sagsøgte forsørgelse.

Sagsøgte, har forklaret bl.a., at han vedstår de oplysninger, som han har
afgivet under separationssagen i by- og landsret.

Han accepterer ikke skilsmisse, fordi han stadig elsker sin kone.

Han studerer fortsat til cand. merc. og oppebærer S.U. med 8.300 kr. mdl.
som lån og stipendier. Han påregner at afslutte studiet i slutningen af 2013.

Han søger samtidig fortsat jobs. Han søger også jobs, som ikke svarer til
hans spidskompetence, som er IT. Han er ikke kræsen. Han har bl.a. søgt job
som piccolo og rengøringsjob.

I følge sit fremlagte budget har han et årligt underskud på ca. 60.000 kr.

Han har en gæld på ca. 180.000 kr.

Han har en kapitalpension, af hvilken han har forbrugt ca. 80.000 kr. i
forbindelse med landsretssagen. Han sparer fortsat op til efterløn.

Samlivet har ikke været fortsat eller genoptaget efter separationen.

Parternes synspunkter

Sagsøgeren har bl.a. gjort gældende, at hun efter loven har krav på
skilsmisse efter et års separation. Der er ikke væsentlig forandrede forhold
siden separationsdommen, der blev stadfæstet i landsretten i december 2012.

Sagsøgeren har påstået sig tillagt sagsomkostninger, jf retsplejelovens § 312,
stk 6.

Sagsøgte har gjort gældende, at sagsøgers økonomi er bedre end hans. Hun
er velkonsolideret og har fået bonus. Det bør ikke komme ham til skade, at
sagsøger vælger at bruge bonussen til at afdrage på sit lån. Hans situation
bliver mere og mere håbløs, fordi han trods mange ansøgninger ikke kan få
et job.

Rettens begrundelse og afgørelse

Da der er gået et år siden ægtefællerne blev separeret, tages påstanden om
skilsmisse til følge, jf. § 31 i lov om ægteskabs indgåelse og opløsning.

STD068538-S01-ST03-K192.01-T3-L01-M00-\D14



/

Side 3/3

Skilsmissen opnås på baggrund af en separationsdom. Udgangspunktet efter
ægteskabslovens § 45, 1. pkt. er herefter, at vilkåret i separationsdommen
også gælder for tiden efter skilsmisse opnået på grundlag af separations-
dommen.

Efter § 53, stk. 1 kan en ved dom truffet afgørelse om ægtefællernes
bidragspligt dog ændres ved en ny dom, såfremt væsentligt forandrede
forhold og særlige grunde i øvrigt taler herfor.

Retten finder ikke, at det gennem parternes forklaringer er godtgjort, at
parternes forhold er forandrede væsentligt og at særlige grunde i øvrigt taler
for, at der bør ske en ændring af det ved separationsdommen fastsatte vilkår
om bidragspligt. Sagsøgerens påstand tages derfor til følge.

Vedrørende sagsomkostninger forholdes som nedenfor bestemt, idet det
bemærkes, at sagsøgte har haft fri proces under sagen. Retten har fundet, at
særlige grunde taler for at bestemme, at statskassen skal dække sagsøgers
omkostninger til advokatbistand, jf retsplejelovens § 312, stk.6. Retten har
lagt vægt på sagens karakter, herunder at sagsøgeren efter loven har et
retskrav på skilsmisse efter 1 års separation. Der er ved fastsættelsen af
omkostningerne taget udgangspunkt i de vejledende takster for salærer til
beskikkede advokater i bl.a ægteskabssager.

Thi kendes for ret:

Ægteskabet mellem Sagsøger, og Sagsøgte, opløses ved skilsmisse.

Ingen af parterne pålægges bidragspligt over for den anden part.

Statskassen betaler 8.375 kr. til dækning af sagsøgers advokatomkostninger.

Dommer

STD068538-S01-ST03-K192.01-T3-L01-M00-\D14